tttarun/llama2_hindi huggingface dataset:
भारतीय मतदाता मतदान करते समय अपना मत नहीं देते बल्कि अपने जातीय उम्मीदवारों को वोट देते हैं। दिये गए कथन की पृष्ठभूमि में अभिवृत्ति और आचरण के संबंध पर चर्चा कीजिये।
उत्तर :
कथन को स्पष्ट करें।
अभिवृत्ति को स्पष्ट करते हुए इस सन्दर्भ में अभिवृति और व्यवहार के बींच संबंध को स्थापित करें। 
निष्कर्ष लिखें।
उपरोक्त प्रश्न भारत में मतदान व्यवहार से संबंधित है। सामान्यतः भारत में, मतदान करते समय मतदाता व्यक्ति की कार्यकुशलता, नैतिकता, पार्टी,सिद्धांत,चारित्र अदि को महत्त्व देने की बजाय जाति को महत्त्व देते हुए  अपने जातीय उम्मीदवारों को वोट देते हैं। यह लोगों में अपनी जाति के प्रति प्रेम और स्वार्थ सिद्धि कि भावना को दर्शाता है। यही रुझान चुनाव के समय वोट में परिवर्तित होता है।
अभिवृत्ति और व्यवहार के बीच संबंध-
अभिवृत्ति का तात्पर्य किसी मूर्त अथवा अमूर्त वस्तु अथवा व्यवहार के प्रति सकारात्मक या नकारात्मक रुझान से है। सामाजिक मनोवैज्ञानिकों का मानना है कि अभिवृत्ति और व्यवहार के बीच एक सीधा संबंध है। ऐसे में स्वार्थ सिद्धि तथा प्रेम के कारण व्यक्ति की अभिवृत्ति जातीय उम्मीदवार के पक्ष में होती है और वे उसे ही वोट देतें हैं।
व्यवहार का संबंध व्यक्ति के अभिवृत्ति के साथ साथ समाज की बाह्य परिस्थिति तथा घटना की अनुकूलता से भी है। उदाहरण के लिये व्यक्तिगत कारणों या हितों के टकराव के कारण यदि व्यक्ति अपने जाति वाले उम्मीदवार को पसंद नहीं करता तो वह उसे वोट नहीं देगा।
स्पष्ट है कि अभिवृत्ति और व्यवहार के बीच एक जटिल संबंध है जो अनेक कारकों पर निर्भर करता है । आमतौर पर व्यक्ति का व्यवहार उसकी अभिवृत्ति को दर्शाता है, लेकिन कुछ परिस्थिति में उसका व्यवहार अभिवृत्ति से भिन्न भी हो सकता है।
कोई कार्य अपने-आप में महान नहीं होता, केवल वे छोटे कार्य जो महान प्रेम के द्वारा किए जाते हैं महान हो जाते हैं। इस कथन का समालोचना पूर्वक विश्लेषण कीजिये
उत्तर :
मदर टेरसा ने कहा था कि कोई व्यक्ति महान कार्य नहीं करता, पर हर व्यक्ति छोटे-छोटे कार्यों को महान प्रेम के द्वारा कर सकता है। वास्तव में उस व्यक्ति का प्रेम ही साधारण से दिखने वाले कार्य को महान बना देता है। इस कथन को कुछ उदाहरणों के माध्यम से देखा जा सकता है।
एक उदाहरण स्वयं मदर टेरेसा का ही है, उन्होंने एक साधारण प्रतीत होने वाले उपचारिका का कार्य महान प्रेम के द्वारा किया और कुष्ट रोगियों की निःस्वार्थ सेवा करके सम्पूर्ण विश्व को प्रेरित किया। 
उसी प्रकार विवेकानंद जैसे व्यक्तियों ने साधारण सा प्रतीत होने वाले सेवा के कार्य को आधार बना कर सम्पूर्ण विश्व में भारत को एक नई पहचान दी।
उसी प्रकार महात्मा गाँधी ने अहिंसा तथा सत्याग्रह जैसी उक्तियों का प्रयोग कर तत्कालीन समय की सबसे बड़ी साम्राज्यवादी शक्ति को घुटने टेकने के लिये मजबूर कर दिया।
उपचारिका, सेवा का कार्य तथा अहिंसा जैसे कार्य इतने साधारण हैं कि इनका प्रयोग कोई भी व्यक्ति कर सकता है, किन्तु सभी व्यक्ति इन कार्यों को महान प्रेम के साथ नहीं कर पातें और ये कार्य साधारण बन कर रह जाते हैं। हम अपनी कार्य संस्कृति में कार्य से प्रेम को प्रोत्साहित करके बेरोज़गारी, गरीबी जैसी समस्याओं का समाधान कर सकते हैं और विश्व को अधिक खुशहाल बना सकते हैं।
महात्मा गांधी के शिक्षा संबंधी विचारों पर प्रकाश डालते हुए यह बताएँ कि यह वर्तमान में कहाँ तक उपयोगी हैं?
उत्तर :
आधुनिक भारत के निर्माण में महात्मा गांधी का बहुआयामी योगदान रहा है। गांधीजी की शिक्षा संबंधी विचारधारा उनके नैतिकता तथा स्वाबलंबन संबंधी सिद्धांतों पर आधारित थी। हरिजन पत्रिका तथा वर्धा शिक्षा योजना में निहित उनके विचारों के माध्यम से इसे देखा जा सकता है।
गांधीजी के शिक्षा संबंधी विचार
गांधीजी ज्ञान आधारित शिक्षा के स्थान पर आचरण आधारित शिक्षा के समर्थक थे। उनके अनुसार शिक्षा प्रणाली ऐसी हो  जो व्यक्ति को अच्छे-बुरे का ज्ञान प्रदान कर उसे नैतिक बनने के लिये प्रेरित करे। वे शिक्षा को मानव के सर्वांगीण विकास का सशक्त माध्यम तानते थे। अतः वर्धा योजना में उन्होंने प्रथम सात वर्षों की शिक्षा को निःशुल्क एवं अनिवार्य किये जाने पर बल दिया था।  गांधीजी का यह मानना भी था कि व्यक्ति अपनी मातृभाषा में शिक्षा को अधिक रुचि तथा सहजता के साथ ग्रहण कर सकता है। अतः वे आरंभिक शिक्षा व्यक्ति को उसकी मातृभाषा में दिये जाने के पक्षधर थे। अखिल भारतीय स्तर पर भाषायी एकीकरण के लिये वह कक्षा सात तक हिंदी भाषा में ही शिक्षा प्रदान करने के पक्षधर थे। स्वाबलंबन को महत्त्व दिये जाने के कारण गांधीजी का स्पष्ट मानना था कि शिक्षा लोगों में कौशल को बढ़ावा दे, ताकि व्यक्ति लघु एवं कुटीर उद्योगों के माध्यम से स्वाबलंबी बन सके।
गांधीजी के शिक्षा संबंधी विचारों की वर्तमान में प्रासंगिकता
वर्तमान समय में भारतीय सामाज की समस्याओं का एक बड़ा कारण व्यक्ति की भ्रष्टाचार, बढ़ती हुई स्वार्थवादी प्रवृत्ति और नैतिकता का ह्रास है। ऐसे में शिक्षा द्वारा नैतिकता को बढ़ावा दिये जाने से इन समस्याओं का समाधान हो पाएगा।  गांधीजी का आरंभिक शिक्षा में मातृभाषा को महत्त्व देने का विचार भी प्रासंगिक है। इससे बच्चों में शिक्षा के प्रति रुचि बनी रहेगी और नामंकन दर में भी वृद्धि होगी। साथ ही शिक्षा को हस्तशिल्प तथा कौशल से जोड़े जाने से बेरोज़गारी तथा गरीबी की समस्या का समाधान होगा तथा भारत अपनी जनसांख्यकीय लाभांश का लाभ उठा सकेगा। किंतु आठवीं कक्षा के बाद ही शिक्षा को अंग्रेज़ी में प्रदान करने की बाध्यता वर्तमान समय में प्रासंगिक नहीं है, क्योंकि वर्तमान समय में अंग्रेज़ी का महत्त्व बढ़ा है।  इसके अलावा कक्षा सात तक हिंदी भाषा में शिक्षा प्रदान करने की बाध्यता गैर-हिंदी क्षेत्र के लोगों के लिये समस्या उत्पन्न कर  सकती है।
किंतु इन्हें सीमा मान कर गांधीजी के शिक्षा संबंधी विचारों के महत्त्व को कम नहीं किया जा सकता। वास्तव में (इन सीमाओं को हटाने पर) महात्मा गांधी के शिक्षा संबंधी विचार आज न केवल प्रासंगिक हैं, बल्कि आज की आवश्यकता भी हैं।
“एक आँख के बदले आँख की भावना पूरे विश्व को अंधा बना देगी।“ इस कथन का समालोचना पूर्वक विश्लेषण कीजिये।
उत्तर :
उत्तर की रूपरेखा:
 कथन का अर्थ स्पष्ट करें।
 विभिन्न उदाहरणों के माध्यम से अपने तर्क की पुष्टि करें।
“आँख के बदले आँख का सिद्धांत सारी दुनिया को अंधा कर देगा” – यह महात्मा गांधी का एक प्रसिद्ध कथन है। वस्तुतः आँख के बदले आँख का सिद्धांत बदले की भावना पर आधारित है, ऐसे में इससे बदले की भावना पर आधारित एक कभी न समाप्त होने वाले चक्र का निर्माण होगा और इससे कई लोग प्रभावित होंगे।
प्रथम विश्व युद्ध और फिर इसकी प्रतिक्रिया में द्वितीय विश्वयुद्ध, इसका एक उदाहरण है। इससे संपूर्ण विश्व रक्त पात की समस्या से पीड़ित हो गया था।
इसी प्रकार स्वतंत्रता प्राप्ति के समय सांप्रदायिकता के कारण होने वाले भीषण रक्तपात का कारण आँख के बदले आँख की अवधारणा में ही छिपा था।
वर्तमान समय में सांप्रदायिक घटनाओं, ऑनर किलिंग,  हत्या जैसे अपराधों का एक कारण बदले की भावना ही है।
उसी प्रकार दक्षिण भारत में उत्तर पूर्वी भारत के छात्रों के उत्पीड़न  तथा उसकी प्रतिक्रिया में उत्तरी पूर्वी राज्यों में दक्षिण भारत के छात्रों का उत्पीड़न में भी इसी अवधारणा को देखा जा सकता है। यह दर्शाता है कि यह अवधारणा  क्षेत्रीय भेदभाव उत्पन्न कर राष्ट्र की अवधारणा को भी कमजोर करती है।
यहाँ ध्यान देना आवश्यक है कि न्यायपालिका के द्वारा किसी व्यक्ति को  बुरे कार्य का दंड दिया जाना न्याय की अवधारणा तहत है तथा लोकतंत्र की आवश्यक शर्त है। यहां बदले की भावना के आधार पर इसका विरोध नहीं किया जाना चाहिये।
स्पष्ट है कि गांधीजी की यह अवधारणा आज भी महत्त्वपूर्ण तथा प्रासंगिक है।
प्रभावशीलता के लिये व्यापक प्रबंधकीय विवेकाधिकार की आवश्यकता है, जबकि जवाबदेही के लिये सख्त केंद्रीय नियंत्रण की आवश्यकता है। इसलिये कुशल और प्रभावी सरकार जवाबदेही की सीमा के भीतर असंभव प्रतीत होती है। क्या आप इस कथन से सहमत हैं? अपने जवाब की औचित्य के साथ व्याख्या कीजिये।
उत्तर :
जवाबदेही जवाबदेह होने की स्थिति या गुणवत्ता है। यह ज़िम्मेदारी स्वीकार करने के कर्त्तव्य को दर्शाती है। प्रभावशीलता वांछित परिणाम के उत्पादन की क्षमता है।

बहुत लंबे समय से जवाबदेही और प्रभावशीलता दोनों के सह-अस्तित्व के बारे में बहस चलती आ रही है। कुछ लोगों का मानना है कि जवाबदेही और प्रभावशीलता के बीच बुनियादी फर्क है, क्योंकि जवाबदेही सख्त केंद्रीय नियंत्रण के पक्ष में है जबकि प्रभावशीलता में व्यापक प्रबंधकीय स्वनिर्णय की आवश्यकता है। प्रभावशील संस्था बहुत शक्तिशाली होती है और यह शक्ति जवाबदेही की समस्याएँ पैदा करती है। पारदर्शिता और जनता की भागीदारी बढ़ाने के प्रयास से निर्णय लेने में देरी हो सकती है और इससे संस्था की प्रभावशीलता पर नकारात्मक प्रभाव पड़ सकता है। लेकिन जवाबदेही की यह पारंपरिक व्याख्या अक्सर अपर्याप्त और कभी-कभी बहुत अनुचित है क्योंकि यह व्याख्या प्रशासनिक स्वनिर्णय की क्षमता को विनियमित करने की बजाय इसके उपयोग को कम करने के पक्ष में है।

कार्यों में परिभाषित प्रक्रिया को दरकिनार करके लिये गए कदम अल्पावधि के लिये प्रभावी हो सकते हैं लेकिन लंबे समय में इसके दुष्परिणाम की संभावना ज्यादा होती है। इसलिये, जवाबदेही के लिये एक अच्छे ढाँचे की रचना करना आवश्यक है जो अधिकारों के दुरुपयोग को रोकने के लिये और प्रभावी उपयोग सुनिश्चित कर सके। जवाबदेही, सत्ता और अधिकारों के दुरुपयोग को रोकती है और यह शासन में प्रभावशीलता लाने में प्रमुख भूमिका निभाती है। इसलिये दोनों अच्छे प्रशासन के लिये विरोधाभासी नहीं, अपितु पूरक हैं। उदाहरण -एक परमाणु ऊर्जा बिजली संयंत्र का निर्माण करने की प्रक्रिया, परामर्श में जवाबदेही की आवश्यकता है और वांछित परिणाम प्राप्त करने के लिये प्रभावशीलता की आवश्यकता है ।
एम्मानुएल कांट का मानना है कि विवेकशील मनुष्य को अपने आप में एक साध्य के रूप में देखना चाहिये, न कि किसी अन्य के साधन के रूप में। टिप्पणी कीजिये।
उत्तर :
18 वीं सदी के प्रसिद्ध जर्मन दार्शनिक कांट कका यह विचार आज भी अत्यंत प्रासंगिकहै- “सभी मनुष्य ‘साध्य’ हैं, ‘साधन’ नहीं।”  सामान्य शब्दों में इसका अर्थ है कि हमें अपने फायदे के लिये किसी व्यक्ति का इस्तेमाल या शोषण नहीं करना चाहिये; किसी व्यक्ति पर अपने निर्णय थोपने के बजाय उसे स्वयं अपने फैसले करने का अवसर देना चाहिये। यदि कोई व्यक्ति स्वयं में साध्य है तो इससे आशय है कि उसका आंतरिक गुण किसी भी अन्य कारक पर निर्भर नहीं करता है। यह इस तथ्य पर निर्भर नहीं करता है कि कोई व्यक्ति प्रसन्नचित जीवन व्यतीत कर रहा है या दूसरे लोगों के जीवन को बेहतर बनाता है। हम मूर्त रूप में उपस्थित हैं, इसलिये हम गुणसंपन्न हैं।
यद्यपि इसमें से अधिकांश लोग इससे सहमत हैं, तथापि इसे स्वीकार करने से झिझकते हैं। हमारी सोच हमें किसी दूसरे व्यक्ति को अपने हित में इस्तेमाल की इज़ाज़त नहीं देती, क्योंकि हमें अपने साध्य के लिये किसी अन्य व्यक्ति को साधन के तौर पर इस्तेमाल नहीं करना चाहिये। यह विचार हमारे लिये भी लागू होता है। हमें अपने साध्य के लिये स्वयं को साधन के रूप में प्रयुक्त नहीं होने देना चाहिये। वस्तुतः हमें अपने अन्तर्निहित गुणों का सम्मान करना चाहिए।
इसे इच्छा मृत्यु, आत्महत्या तथा हमारा अहित करने वाले दूसरों के व्यवहार के विरुद्ध एक तर्क के रूप में उपयोग किया जा सकता है।
उत्कृष्टता वह कला है जो प्रशिक्षण और आदत से आती है। हम इसलिये सही कार्य नहीं करते कि हमारे अन्दर अच्छाई या उत्कृष्टता है, बल्कि वह हमारे अन्दर इसलिये है क्योंकि हमने सही कार्य किया है। हम वह हैं जो हम बार-बार करते हैं, इसलिये उत्कृष्टता कोई कार्य नहीं बल्कि एक आदत है। आप इस कथन से क्या समझते हैं?
उत्तर :
दिये गए कथन व्यक्ति को उत्कृष्ट बनने के रास्ते के बारे में हैं। अरस्तू के अनुसार, सद्गुण सुखी जीवन के लिये एक माध्यम है। सद्गुण में नैतिक सद्गुण और बौद्धिक सद्गुण जैसे दो प्रकार होते हैं। बौद्धिक सद्गुण की प्राप्ति के लिये व्यक्ति को सीखना-पढ़ना चाहिये। बौद्धिक सद्गुण व्यक्ति को सही-गलत का परिचय नहीं दिलाता है लेकिन नैतिक सद्गुण व्यक्ति को सही काम करने के लिये प्रोत्साहित करता है। नैतिक सद्गुण प्राप्त करने के लिये सतत् अभ्यास ही एकमात्र तरीका है। इस नैतिक सद्गुण की प्राप्ति के लिये व्यक्ति को इस तरह लगातार अभ्यास करना चाहिये कि वह व्यक्ति की आदत बन जाए। अरस्तू के लिये नैतिक सद्गुण ही वास्तविक सद्गुण है और इन्हें पाने का एकमात्र तरीका सतत् अभ्यास है।

हम जो आज बने हैं वह लंबी अवधि में लगातार अभ्यास का फल है। एक बुरे व्यवहार से व्यक्ति बुरा नहीं बनता है लेकिन लगातार बुरे व्यवहार का अभ्यास व्यक्ति को बुरा बना देता है। एक बुरा व्यक्ति प्रशिक्षण के माध्यम से एक अच्छा व्यक्ति बन सकता है। नैतिक सद्गुण प्राप्त व्यक्ति बनने के लिये अच्छे व्यवहार का लगातार अभ्यास करना और उसे अपनी आदत बनाने की आवश्यकता होती है।
‘नैतिक अभिवृत्ति’ पद से आप क्या समझते हैं? नैतिक अभिवृत्ति पर सामाजिक मीडिया के प्रभावों की चर्चा करें।
उत्तर :
उत्तर की रूपरेखा- 
नैतिक अभिवृत्ति की अवधारणा की संक्षिप्त में चर्चा करें।
नैतिक अभिवृत्ति पर सोशल मीडिया के प्रभावों को बताएँ।
नैतिक अभिवृत्ति वे अभिवृत्तियाँ हैं जो हमारी नैतिक प्रतिबद्धता के आधार पर निर्धारित होती हैं और ये लोगों को एक-दूसरे की सही या गलत अवधारणाओं को प्रकट करती हैं। नैतिक अभिवृत्तियाँ नैतिक मान्यताओं की तुलना में काफी दृढ़ होती हैं।
उदाहरणस्वरूप, क्रिकेट के प्रति लोगों की अभिवृत्ति का नैतिकता के साथ कुछ लेना-देना नहीं है, शिक्षक के प्रति लोगों की अभिवृत्ति नैतिक विश्वास में निहित है।
शिक्षा, परिवार, समाज, धर्म, जाति आदि नैतिक प्रतिबद्धता के गठन में बहुत महत्त्वपूर्ण भूमिका निभाते हैं। टीवी, समाचार पत्र जैसे मास मीडिया, सामाजिक मीडिया से भी नैतिक अभिवृत्ति पर प्रभाव पड़ता है।
नैतिक अभिवृत्ति पर सामाजिक मीडिया का प्रभावः
सामाजिक मीडिया की बहुत आसान पहुँच होने के कारण यह दोधारी तलवार की तरह है। यह लोगों और समाज पर सकारात्मक तथा नकारात्मक प्रभाव डाल सकती है। इस माध्यम से अच्छे और बुरे दोनों संदेश/जानकारी बहुत आसानी से फैलते हैं और सूचना के प्रकार के आधार पर उसका प्रभाव समाज पर होता है।
अगर जानकारी मूल्य, नैतिकता की तरह अच्छी चीज़ों के बारे में है, तो यह सकारात्मक प्रभाव डालती है तथा लोगों और समाज में मज़बूत नैतिक अभिवृत्ति निर्माण करने में मदद करती है। उदाहरणस्वरूप निर्भया मामले में लोगों को जुटाने के और महिलाओं के मुद्दे के प्रति संवेदना व्यक्त करने में सामाजिक मीडिया की भूमिका बहुत बड़ी है।
अगर जानकारी धार्मिक उग्रवाद, अश्लीलता, पोर्न वीडियो आदि की तरह गलत है, तो उससे व्यक्ति की नैतिक अभिवृत्ति पर नकारात्मक प्रभाव पड़ता है। उदाहरणस्वरूप आईएसआईएस सामाजिक मीडिया के माध्यम से युवाओं को आकर्षित करने के लिये अन्य धर्मों के प्रति नफरत के संदेशों का प्रसार और लोगों की भर्ती कर रहा है।
इसके अलावा वर्तमान समय में युवाओं को सामाजिक मीडिया के माध्यम से अश्लील फिल्में तथा अश्लीलता परोसी जा रही है। यह युवाओं के व्यवहार की प्रवृत्ति को प्रभावित और गलत चीज़ों की ओर आकर्षित कर रही है।
इसलिये सामाजिक मीडिया के माध्यम से नैतिक अभिवृत्ति पर सकारात्मक और नकारात्मक प्रभाव पड़ सकता है। लेकिन सामाजिक मीडिया के माध्यम से नैतिक मूल्यों के बारे में जागरूकता के प्रसार से नैतिक अभिवृत्ति के गठन में एक सकारात्मक तरीके से उपयोग किया जा सकता है।
आपको महाविद्यालय नियोजन अवसर पर संचालन कार्य का प्रभारी बनाया गया है। आपके साथ दो साथी इस अवसर का प्रचार करने के लिये हैं जो कि इस अवसर के लिये वित्तीय रीढ़ के समान हैं। सुश्री ‘अ’ अपने अंतर्वैयक्तिक कौशल के लिये और कार्य पूरा करा लेने के लिये चर्चित है। बीते वर्ष उन्होंने सर्वोत्तम फ्रेशर पार्टी का संचालन किया था लेकिन उन पर वित्तीय कुप्रबंधन का आरोप लगा था और यह कुछ हद तक सही भी था। वह इन दावों को अस्वीकार भी नहीं करती और इस अवसर को किसी भी कीमत पर सफल बनाने के लिये वो किसी भी सीमा तक जाने को तैयार है चाहे गलत हो या सही। वहीं सुश्री ‘ब’ बहुत ईमानदार और अंतर्मुखी हैं। अपनी ईमानदारी के कारण वे फैकल्टी सदस्यों के मध्य भी सम्मानित हैं लेकिन उन्होंने कभी किसी बड़े स्तर का आयोजन नहीं किया। आपके महाविद्यालय की प्रतिष्ठा दाँव पर है और यह आपके सहकर्मियों के जीवन और पेशेवर कॅरियर का विषय है। इस आयोजन को सफल बनाने के लिये आपके समक्ष बहुत दबाव है।इस परिस्थिति की समीक्षा कीजिये। आप किसे चुनेंगे और क्यों?
उत्तर :
मुद्दाः कुशल और भ्रष्ट बनाम कम कुशल और ईमानदार के मध्य चुनाव का।
तथ्यः
श्रीमती 'A': कुशल परंतु सत्यनिष्ठा का अभाव श्रीमती
'B': गैर-अनुभवी परन्तु ईमानदार
मैं, कालेज रोज़गार (Placement) उत्सव का प्रभारी हूँ। अतः उत्सव के सफल, ईमानदारी पूर्वक क्रियान्वयन हेतु जो कालेज की प्रतिष्ठा हेतु अनिवार्य है, श्रीमती 'B' का चुनाव मार्केटिंग प्रभारी हेतु करूँगा। इस निर्णय के निम्नलिखित कारण हैं।
श्रीमती B में यद्यपि अंतर्वैक्तिक कौशल की कमी है परन्तु वह एक ईमानदार महिला है। ऐसा देखा गया है कि किसी व्यक्ति में व्यावहारात्मक या मूल्य प्रणाली को विकसित करना एक कठिन कार्य है। इसकी अपेक्षा अंतर्वैक्तिक कौशल संबंधी क्षमता को अधिक आसानी से विकसित किया जा सकता है। यह श्रीमती B के चुनाव का एक मुख्य कारण है।  किसी भी अवस्था में सत्यनिष्ठा को सर्वाधिक महत्त्व दिया जाना चाहिये, क्योंकि किसी भी मूल्य (Cost) पर भ्रष्टाचार को सहन नहीं किया जा सकता। साथ ही साथ कार्यक्रमों हेतु एक प्रेरणात्मक उदाहरण प्रस्तुत करने हेतु श्रीमती B का चुनाव ही सर्वोत्तम व सर्वथा उचित है। केस स्टडी में कालेज की प्रतिष्ठा को बनाए रखना आवश्यक है। ऐसी दशा में मार्केटिंग प्रभारी के तौर पर एक ईमानदार व्यक्ति का चुनाव ही कालेज के प्रति मेरे उत्तरदायित्व को सुनिश्चित करता है। मेरी ज़िम्मेदारी है कि मैं एक ईमानदार प्रभारी की नियुक्ति करूँ, ताकि किसी प्रकार की भी वित्तीय गड़बड़ी से बचा जा सके।
इस प्रकार श्रीमती B के चुनाव से वित्तीय ईमानदारी, सत्यनिष्ठा का मार्ग प्रशस्त होगा। साथ ही भविष्य के कार्यक्रमों हेतु यह मूल्य-आधारित प्रणाली को विकसित करने में सहायता देगा।
"एक महान व्यक्ति, एक प्रतिष्ठित व्यक्ति से अलग है क्योंकि वह समाज का सेवक बनने के लिये तैयार रहता है।"
उत्तर :
उत्तर की रूपरेखा- 
महान व्यक्ति व प्रतिष्ठित व्यक्ति के सामाजिक योगदान में अंतर को उल्लेखित करना है।
अवतरण को स्पष्ट कर महान व प्रतिष्ठित व्यक्ति के अंतर को उल्लेखित करें।
वर्तमान उदाहरण सहित अपने तर्क को बल प्रदान करें।
महानता और प्रतिष्ठा दो अलग-अलग मूल्य हैं। किसी व्यक्ति का प्रतिष्ठित होना इस बात का सूचक है कि एक समुदाय विशेष की नजर में वह एक अनुकरणीय व्यक्ति है। इस आलोक में प्रतिष्ठा एक सापेक्षिक मूल्य है। वहीं महान व्यक्ति पूरे समाज के मूल्यों एवं सिद्धांतों की तराजू पर तौला गया व्यक्तित्व होता है। वह समाज के सही मूल्यों की रक्षा करता है, नए मूल्यों के विकास को प्रोत्साहित करता है तथा रूढ़ हो चुके मूल्यों के उन्मूलन के लिये संघर्ष करता है। वह प्रत्येक परिस्थिति में समाज का सेवक बनने के लिये तत्पर रहता है। महानता वह रोशनी है जो समाज को नई दिशा देती है
वर्तमान में जीवन के विभिन्न क्षेत्रों में प्रतिष्ठित व्यक्ति मिल जाते हैं, परंतु महान बनने के लिये जो प्रतिबद्धता और बलिदान की अपेक्षा व्यक्ति से होती है, ऐसा व्यक्तित्व मिलना दुर्लभ होता है। 
उदाहरण के तौर पर मुकेश अम्बानी एक प्रष्ठित व्यवसायी हैं। देश के अन्य व्यवसायी व महत्त्वाकांक्षी युवा उनका अनुकरण करते हैं परंतु वे महानता की श्रेणी में नहीं आते। बाबा आम्टे को महान कहा जा सकता है क्योंकि वे सदैव सबकी सहायता के लिये तत्पर रहते थे। कुछ व्यक्तित्व ऐसे भी होते हैं जो प्रतिष्ठित भी होते हैं और महान भी; जैसे- बाबा भीमराव अम्बेडकर।
सामाजिक और पर्यावरणीय जवाबदेही से आप क्या समझते हैं? सार्वजनिक जीवन में इसे लागू करना महत्त्वपूर्ण क्यों है? किसी एक विषय का उदाहरण देकर चर्चा करें।
उत्तर :
उत्तर की रूपरेखा- 
सामाजिक व पर्यावरणीय उत्तरदायित्व की चर्चा और महत्व को उल्लेखित करें।
सामाजिक उत्तरदायित्व का सोदाहरण उल्लेख करें।
पर्यावरणीय उत्तरदायित्व का सोदाहरण उल्लेख करें।
दोनों के महत्व की सूक्ष्म चर्चा करें।
कॉर्पोरेट सोशल रिस्पॉन्सिबिलिटी की चर्चा करें।
सामाजिक उत्तरदायित्व से आशय एक ऐसा दृष्टिकोण से है जिसके माध्यम से नागरिक भागीदारी द्वारा उत्तरदायित्व निर्माण को प्रोत्साहित किया जाता है। इसके अंतर्गत आम नागरिकों या नागरिक समाज संगठनों द्वारा शासन या प्रशासन की जवाबदेही को सुनिश्चित किया जाता है। जैसे- मनरेगा का सामाजिक अंकेक्षण सामाजिक उत्तरदायित्व को निश्चित करने का एक कदम है।
पर्यावरणीय उत्तरदायित्व, वास्तव में सामाजिक उत्तरदायित्व का एक ‘सबसेट’ (Subset) है। इसके अंतर्गत कंपनी की लागत संरचना और पर्यावरण प्रदर्शन पर ध्यान केंद्रित किया जाता है। यह मुख्यतः किसी संगठन के द्वारा प्राकृतिक पर्यावरण के मध्य संबंध की तैयारी, प्रस्तुतीकरण और संवाद से संबंधित होता है। जैसे- स्वच्छ विकास तंत्र (Clean Development Mechanism), रेड +, जीसीएफ इत्यादि।
सामाजिक व पर्यावरणीय उत्तरदायित्व सार्वजनिक क्षेत्र में महत्त्वपूर्ण भूमिका अदा करती है। इससे संस्थानों की समाज के प्रति जवाबदेही को तय किया जाता है। उदाहरण के तौर पर कंपनियों की ‘व्यावसायिक सामाजिक जिम्मेदारी’ (सीएसआर) तय करने से उन्हें समाज व पर्यावरण के प्रति अपनी ज़िम्मेदारियों को समझना पड़ता है। यह समाज के सतत् व समावेशी विकास के लिये महत्वपूर्ण है। गोवा में सेसा गोवा कंपनी विभिन्न विद्यालयों, अवसंरचनात्मक विकास, खेलों के आयोजन और बंद खानों के ‘रेस्टोरेशन’ के जरिये अपनी सामाजिक-पर्यावरणीय जिम्मेदारी को निभाती है। इससे समाज में समरसता का प्रचार होता है।
समुदायवादिता (Communitarianism) से आपका क्या अभिप्रायः है? वर्तमान के मुक्त बाजार अर्थव्यवस्थाओं के दौर में यह सिद्धांत कितना प्रासंगिक है?
उत्तर :
समुदायवादिता विचारों का ऐसा प्रवाह है जिसमें मुख्य लक्ष्य समुदाय का हित है तथा इसका दृष्टिकोण व्यक्तिगत चयन सिद्धांत तथा मुक्त बाजार अर्थव्यवस्थाओं के विपरीत है। समुदायवादियों के अनुसार ‘लोक निर्णयन’ का इच्छित लक्ष्य समुदाय है, व्यक्तिगत चयन का अधिकतमीकरण नहीं। प्रायः सरकारों को जिन लक्ष्यों को प्राप्त करना होता है, वे होते हैं- स्वस्थ नागरिक (लोक स्वास्थ्य), पर्यावरण की संरक्षा, अपराधों में कमी करना तथा सामाजिक समरसता बनाये रखना। समुदायवाद इन्हीं लक्ष्यों की प्राप्ति के संदर्भ में शिष्ट वार्तालाप, समस्याओं के तर्कसंगत विश्लेषण तथा निष्पक्ष निजी निर्णयन को महत्त्व देता है। इस सिद्धांत के अनुसार कानून तब ही प्रभावी होंगे जब वे विशिष्ट लक्ष्यों पर केंद्रित नैतिक चेतना पर आधारित होंगे।
समुदायवादी किसी भी व्यक्ति को वंशानुगत रूप से समाज में स्थित मानते हैं। समाज में ही लोग अपनी पहचान प्राप्त करते हैं और अपना अस्तित्व महसूस करते हैं। समाज तथा अन्य प्राणी मानवीय जीवन और उसकी प्रसन्नता की पूर्व शर्त हैं। इस प्रकार, समुदायवादी समाज को व्यक्ति से उच्चतर प्राथमिकता देते हैं।
समुदायवादिता का विचार बाजारवाद के उस आर्थिक सिद्धांत से बिल्कुल विपरीत है जिसमें व्यक्ति का अपना हित ही एक प्रेरक शक्ति के तौर पर कार्य करता है तथा जिसमें असंख्य व्यक्तिगत निर्णय एक अदृश्य हाथ द्वारा समन्वित होते हैं। मुक्त अर्थव्यवस्था का विचार उन क्षेत्रों को समाहित करने के लिये शासन के न्यूनतम हस्तक्षेप की अनुमति देता है जहाँ बाजार की ताकतें या तो काम नहीं करती या परिणाम देने में असफल रहती हैं। इसके विपरित, समुदायवादी तर्क करते हैं कि दूसरों के लिये सोचना, परोपकारवादिता, समुदाय आधारित सहबद्धता तथा समूह आधारित अन्य भावनाएँ सामाजिक जीवन की नींव में हैं। 
इस प्रकार हम पाते हैं कि एक कल्याणकारी राज्य तब ही अपने उद्देश्यों को प्रा्रप्त करने में पूर्णतया सफल हो सकता है यदि वह आर्थिक विकास  तथा लोगों के कल्याण, दोनों लक्ष्यों की प्राप्ति हेतु मुक्त अर्थव्यवस्था और समुदायवादिता के सिद्धांतों में पर्याप्त संतुलन बनाए रखे।
क्या आप सहमत हैं कि बौद्ध आचार नीति अधिक मानवीय तथा पूरी तरह व्यक्तिवादी है?
उत्तर :
बुद्ध ने लोगों की मनःस्थिति एवं उनकी आत्मा की अवस्था के आधार पर अपनी आचार नीति को प्रस्तुत किया। समाज जीव हत्या न करने एवं इसके निवारण के रूप में सजा देने का नियम बना सकता है, लेकिन बुद्ध का मानना है कि लोग तब तक जीव हत्या करना नहीं छोड़ेंगे जब तक कि वे घृणा न करने की सीख को समझ नहीं जाते। बुद्ध ने किसी भी अन्य दार्शनिक की तुलना में घृणा एवं आत्मा के अन्य अवरोधों पर अधिक ध्यान केंद्रित किया। 

बुद्ध का मानना था कि अधिकांश लोग डर के अभाव में बुराई को अपनाते हैं। उनके अनुसार बुराई, प्राथमिक रूप से बचाव स्वरूप की जाती है, न कि उत्तेजना के रूप में। इस प्रकार की व्यक्तिनिष्ठ आचार नीति बताती है कि जब तक आंतरिक शांति नहीं होगी तब तक बाह्य शांति प्राप्त नहीं होगी। 

बुद्ध की नैतिक आचार नीति भी अरस्तू के समान सभ्य है। अरस्तू के अनुसार केवल कुछ वर्ग के लोग ही नैतिक सदाचार का वरण करते हैं और एक अच्छे जीवन को प्राप्त करते हैं। बुद्ध की आचार नीति संतुलित और सामंजस्यपूर्ण आत्मा में विश्वास करती है।
एक उदारीकृत बाज़ार अर्थव्यवस्था में नियामक निकायों पर संतुलित नियंत्रण करना मुश्किल कार्य हो जाता है, क्योंकि व्यावसायिक विशेषता और नियामक की स्वायत्तता प्रभावशीलता के लिये महत्त्वपूर्ण है और राजनैतिक स्तर पर नियुक्त विनियामक में सहज ‘हाँ में हाँ’ मिलाने की प्रवृत्ति होती है। इस कथन के आलोक में द्वंद्वात्मक परिस्थिति की चर्चा करें तथा इस मुद्दे के समाधान के कुछ उपाय सुझाएँ।
उत्तर :
भारत जैसी उदारीकृत बाजार अर्थव्यवस्था में नियामकों जैसे ट्राई (TRAI), सेबी (SEBI), इरडा (IRDA), सीसीआई (CCI) आदि के अध्यक्ष के तौर पर वरिष्ठ सिविल सेवकों की नियुक्ति होती है। सर्वविदित है कि नियामक की दक्षता के लिये स्वायत्तता और व्यावसायिकता अति महत्त्वपूर्ण है। लेकिन, राजनैतिक नियुक्ति का दबाव, दुर्भावनापूर्ण पूछताछ, नकारात्मक अभिवृत्ति व फर्ज़ी शिकायतों के कारण नियामक कार्यवाइयों में पारदर्शिता व दक्षता का अभाव देखा जाता है। इस समस्या के समाधान हेतु निम्न प्रयास किये जा सकते हैं-
1. लघुकालीन समाधान
► जनता को नियामकों के निर्णयों के तार्किक आधार की जानकारी दी जाए।
► अधिकारियों के वेतन को तार्किक बनाया जाए, ताकि उनका मनोबल बढ़ाया जा सके।
2. दीर्घकालीन समाधान
► सूचना के अधिकार अधिनियम का सही क्रियान्वयन हो, ताकि पारदर्शिता को बढ़ाया जा सके।
► जनता को जागरूक बनाया जाना चाहिये।
► सत्यनिष्ठ, ईमानदार, कर्तव्य सेवकों की नियुक्ति की जानी चाहिए। उदहारण के तौर पर सिंगापूर मॉडल को अपनाया जा सकता है। जिसमें सरकार द्वारा श्रेष्ठ छात्रों का चुनाव कर उन्हें प्रशिक्षित किया जाता है। यह नवीनीकरण काँट्रेक्ट पर आधारित होती है अर्थात् यदि कार्य अपेक्षाओं के
► अनुरूप नहीं है तो सेवाकाल समाप्त कर दिया जाता है।
► भ्रष्टाचारियों पर कड़ी कार्रवाई होनी चाहिये।
► अधिक से अधिक डिजीटलीकरण आवश्यक है। इसकी मदद से उपलब्ध जानकारियों को अधिक से अधिक लोगों तक पहुँचाया जा सके। सरकार द्वारा ‘ऑप्टिकल फाइबर’ योजना व गूगल की ‘लून परियोजना’ इस दिशा में एक बेहतर प्रयास है।
► नियामकों को स्वतः संज्ञान और पूर्व पहल के माध्यम अधिकारियों में व्यावसायिक नैतिकता, सत्यनिष्ठा, निष्पक्षता जैसे मूल्यों के संवर्द्धन का प्रयास करना चाहिए।
इस प्रकार राजनैतिक दबाव व व्यावसायिक कर्त्तव्यों के मध्य में संतुलन बनाना कठिन है, परंतु मुश्किल नहीं। सभी समाधानों को क्रियान्वित करके एक पारदर्शी, जवाबदेह व दक्ष प्रणाली का विकास किया जा सकता है।